कांग्रेस हाईकमान से मिलने से पहले सिद्धू के बगावती सुर, कहा- किसी भी कीमत पर नहीं करूंगा समझौता
सिद्धू ने कहा कि वह उन्हें दिए गए ''सम्मान'' के लिए हमेशा कांग्रेस आलाकमान के आभारी रहेंगे। साथ ही उन्होंने जोर दिया कि वह ''कभी भी समझौता नहीं कर सकते।''
नई दिल्ली: पंजाब प्रदेश कांग्रेस कमेटी के अध्यक्ष पद से इस्तीफा देने वाले नवजोत सिंह सिद्धू ने एक बार फिर कांग्रेस आलाकमान पर निशाना साधा है। अपने मीडिया एडवाइजर को दिए इंटरव्यू में हाईकमान से मिलने से पहले सिद्धू के बगावती सुर नजर आए। सिद्धू ने कहा कि वह उन्हें दिए गए ''सम्मान'' के लिए हमेशा कांग्रेस आलाकमान के आभारी रहेंगे। साथ ही उन्होंने जोर दिया कि वह ''कभी भी समझौता नहीं कर सकते।'' सिद्धू ने कहा कि जो लोग पंजाब के लिए उनके प्यार को समझते हैं वे कभी उन पर कोई आरोप नहीं लगाएंगे।सिद्धू ने ट्विटर पर अपना वीडियो शेयर किया जिसमें उन्होंने पंजाब से जुड़े कई मुद्दों पर चर्चा की। सिद्धू ने कहा, ''मुझे पंजाब से इश्क है और जो इसे समझते हैं वो कभी मुझ पर कोई आरोप नहीं लगाएंगे। हर जगह मेरी प्रतिभा को नजरअंदाज किया गया। राजनीति में पांच को 50 बनाया जा सकता है और 50 को शून्य में बदला जा सकता है।''  अपने करीबन 20 मिनट के वीडियो में नवजोत सिंह सिद्धू ने शुरूआत अरविंद केजरीवाल द्वारा किए जा रहे ऐलानों पर प्रतिक्रिया देते हुए की है। वह कहते हैं कि वह बड़े बड़े दावे कर रहे हैं मगर इसके लिए पॉलिसी कैसे बनेगी इस पर बात नहीं करते हैं। पंजाब के सिर कर्ज का पहाड़ है। पहले ही निशुल्क सुविधाएं नहीं दी जा पा रही हैं। इसके लिए इनकम की जरूरत है, पंजाब में एक लाख नौकरी नहीं दी जा पाई है क्योंकि प्रदेश आत्मनिर्भर प्रदेश नहीं रहा है। सिद्धू ने केजरीवाल की ओर से सरकारी तौर पर रेट फ्री किए जाने पर भी तंज कसा।बता दें कि सिद्धू को आज दिल्ली बुलाया गया है। वह पार्टी के संगठन महासचिव के सी वेणुगोपाल और प्रदेश प्रभारी हरीश रावत से मुलाकात करेंगे। बताया जा रहा है कि यह मीटिंग पंजाब प्रदेश कांग्रेस कमेटी के संगठन विस्तार को लेकर होनी है। लेकिन संभव है कि पिछले समय के दौरान उनकी सरकार के साथ हुई खटपट का मुद्दा इस बैठक में पूरी तरह से चर्चा में रहने वाला है।